Title: Zxczxc
Author: Karol Bergmann
Last saved by: Jurkovič Jozef
Company: FEI

Správa zo zahraničnej pracovnej cesty
1.  Účastník ZPC:
Jozef Jurkovič, generálny riaditeľ sekcie vysokých škôl
2.  Zahraničná pracovná cesta:
Belgicko, Brusel, 16.-17.01.2017, stretnutie projektových koordinátorov,  financované z projektu SIHE
3.  Rámcový program pobytu:
16.01.2017 transfer, prezentovanie kontextu a podmienok výzvy, prezentovanie časti projektov
17.01.2017 prezentovanie projektov, pracovná skupina, otázka diseminácie, transfer domov
4.  Stručný priebeh rokovaní, resp.  študijného pobytu:
Rokovanie začalo poobede. Predstaviteľka agentúry Ute Haller Block nás informovala o ostatných zmenách v činnosti agentúry (zmena sídla, niektoré personálne zmeny) a upozornila na rozmer podpory implementácie Bolonského procesu. Zástupkyňa komisie Mette Andersen zdôraznila záujem komisie o podporu implementácie zmien Bolonského procesu, potenciálny vplyv projektov na diskusiu o návrhu komuniké ministrov v súvislosti s ministerskou konferenciou v Paríži v roku 2018, ale aj prepojenie na modernizačnú agendu v oblasti vysokého školstva zastrešovanú komisiou. Komisia hľadá spôsoby ako do projektov, resp. možnosti využitia výsledkov projektov zapojiť aj štáty mimo EU, ktoré sú súčasťou EHEA. Tento aspekt môže byť pri ďalšej výzve kľúčový. V neposlednom rade pripomenula, že v roku 2017 je to 30 rokov od začatia programu Erasmus.
Následne sme zamestnancami agentúry boli upozornení na niektoré aspekty manažovania a vyúčtovania projektu, ktoré vychádzajú najmä zo zmluvy o poskytnutí grantu. Ide najmä o publicitu (používanie loga), orientácia na výstupy projektu a schopnosť ich preukázania. Agentúra očakáva priebežné informovanie o priebehu projektu, o jednotlivých stretnutiach/aktivitách, s možnosťou ich monitorovania na mieste. V prípade potreby je možné uzavrieť dodatok k zmluve, na čo sú na portáli agentúry osobitné formuláre. Podpísané dodatky sa zasielajú len elektronicky / mailom. Posledná možnosť sú dva mesiace pred plánovaným skončením projektu.
Niektoré zmeny postačuje aktualizovať v používateľskom portáli (zmena názvu). Rovnako záverečná správa  a podklady k nej (výstupy, účtovné doklady) sa budú zasielať elektronicky prostredníctvom portálu. Prípadné zmeny expertov a pod. je možné konzultovať mailom.
Finančný manažér z agentúry upozornil na finančné riadenie projektov, potrebu externého auditu (pri projektoch nad 60 tis. eur), možnosť realokovať jednotlivé typy výdavkov do 20 % bez potreby uzatvárania dodatku k zmluve o projekte a upozornil na niektoré zmeny vo formulároch (osobitne formulár o eventoch, ktorý bude podrobnejšie štrukturovaný). V prípade personálnych výdavkoch je potrebné vychádzať zo štandardných cien práce daných zamestnancov, určených stropov a vykázaných hodín na aktivity projektu. V diskusii boli otvorené otázky k administratívnej náročnosti manažovania a vykazovania projektov s ohľadom na relatívne malý rozpočet, problémy štátov, ktoré majú národnú menu a nie euro, či problematike odpisov a pod.
Nejaké podrobnejšie návody nepripravujú, zmluvu považujú za postačujúcu. 
Stretnutie pokračovalo stručnou prezentáciou jednotlivých podporených projektov. Viaceré štáty realizujú komplexnejšie projekty, iné využili projekt na podporu implementácie konkrétnych politík (napr. trénovanie expertov národných agentúr na zabezpečovanie kvality). Prevažná časť aktivít je zameraná na tvorbu metodík, odporúčaných postupov, seminárov, aktivity podporujúce vzájomné učenie sa. Z hľadiska tém boli často témy zabezpečovania kvality, problematika vzdelávania orientovaného na študenta, vzdelávacích výstupov, uznávanie predchádzajúceho vzdelania (osobitne v prípade migrantov bez dokumentov) a pod. 
Druhý deň stretnutia začal dokončením prezentácie zvyšných projektov, vrátane nášho, pokračoval tromi pracovnými skupinami. V prvej pracovnej skupine sme sa diskutovali o otázke kvality vzdelávania, skúsenostiach s „didaktickou“ prípravou vysokoškolských učiteľov, vedomosťami o jednotlivých nástrojoch, ktoré robia vysokoškolský systém transparentný, osobitne schopnosť formulovať, ale následne aj využívať vzdelávacie výsledky. 
Popoludňajšia časť bola venovaná otázkam udržateľnosti projektov a ich vplyvu po skončení, rizikách, ktorým čelia jednotlivé projekty. Otázky boli diskutované v štyroch pracovných skupinách. Medzi tri najobvyklejšie riziká boli zaradené otázky zmeny politických priorít, osobitne po voľbách, personálne zmeny na poste implementátorov projektu, či nedostatočná podpora externých partnerov pre aktivity projektu. Následne sme diskutovali o možných nástrojoch na elimináciu týchto ohrození, ako zapojenie externých partnerov do prípravy a realizácie projektov od čo najskoršej fázy, získanie externých partnerov pre „vynucovanie“ realizácie projektov aj v prípade politických zmien, zabezpečenie zastupiteľnosti realizátorov projektu, pre prípadnú zmenu pozície, organizačné zmeny a pod. 
Záverečná diskusia bola venovaná možnosti využívania platformy na vzájomné informovanie sa o konferenciách, seminároch a aktivitách v rámci jednotlivých projektov tak, aby bol využitý medzinárodný potenciál a vzájomné učenie sa v čo najširšom kontexte. Diskutovaná bola aj otázka konkrétneho prepojenia na BFUG sekretariát. 
5.  Odporúčané závery:
Pripravovať sa na prípadnú ďalšiu výzvu, predbežne uvažovať so zapojením tretích štátov do projektu. Informovať priebežne agentúru o prípadných zmenách v projekte a jeho realizácií s ohľadom na zabezpečenie efektívnejšej implementácie; informovať agentúru o termínoch jednotlivých seminároch s dvojmesačným predstihom pre prípadnú monitorovaciu návštevu. Priebežne zabezpečovať potrebnú dokumentáciu v súvislosti s realizáciou projektu a jeho následného vyúčtovania a prípadného auditu v budúcnosti.

6.   Prehľad prinesenej dokumentácie a miesto jej uloženia
Bez dokumentácie.
7.   Osobitne vyhodnotený očakávaný prínos ZPC
Cesta splnila svoj účel. Zo strany agentúry bola účasť deklarovaná ako povinná pre prijímateľov grantu. Z hľadiska možnosti oboznámenia sa s aktivitami iných štátov sa rozšíril záber možného smerovania projektov v budúcnosti  ako aj ich komplexnosti. V neformálnych diskusiách s viacerými kolegami boli prediskutované otázky aktuálneho diania v ich štáte, osobitne z pohľadu zmien vo vysokoškolskom prostredí. 

8.    Spôsob zverejnenia výsledkov ZPC, prenos získaných informácií
Súhlasím so zverejnením správy na internete

Správu vypracoval: Jozef Jurkovič
Dátum: 18.01.2017
Správu schválil:  Peter Plavčan